வளர்ப்பு விலங்குகள் என்ற புதிய வாழ்க்கைச் சாதனம் மனித சமூகத்திற்குக் கிடைத்ததும் நிலைமைகள் மாறத் தொடங்கின. ஆடுகள், மாடுகள், குதிரைகள், ஒட்டகங்கள், பன்றிகள் போன்றவற்றை மந்தை மந்தையாக வளர்க்கும் முறை பெருமளவில் வளர்ந்தது. மிருகங்களின் பாலும் இறைச்சியும் மனிதர்களுக்கு நல்ல உணவாயிற்று. வளர்ப்புப் பிராணிகளை மேய்ச்சலுக்காக பல இடங்களுக்கு அழைத்துச் சென்று பராமரிக்கும் பணி ஆணின் வேலையாததால் அவை ஆணின் சொத்துக்களாக மாறின. பசுக்களை பண்டமாற்று முறையில் விற்பதால் கிடைத்த சொத்துக்களும், இனக்குழுக்களுக்கிடையே நடைபெற்ற போரின் போது கைதிகளாக்கப்பட்டு பின் அடிமைகளாக்கப்பட்டவர்களும் ஆணின் சொத்துக்களாக மாறினார்கள். கால்நடைச் செல்வம் பல்கிப் பெருகி அவை பெரும் உடமைகளாக மாறிய போது ஆணின் அந்தஸ்து சமுதாயத்தில் அதிகரித்தது. தனது பிள்ளைகளுக்கு தனது சொத்துக்கள் சேர வேண்டும்என்று விரும்பிய மனிதன் தனக்கு மட்டுமே மனைவி என்று ஒரு பெண்ணை அடையாளங் காட்டக் கூடிய திருமண முறையை ஏற்படுத்தினான். அதன் தொடர்ச்சியாக தாய்வழி உரிமை முறை தூக்கி எறியப்பட்டு தந்தை வழி உறவு முறை நடைமுறையாக்கப்பட்டது.